Reálhozam: az OTP pénztár 680 tagnál újraszámol
Az OTP Magánnyugdíjpénztár a felügyelet határozatának megfelelően újraszámolja 680, a társadalombiztosítási (tb) nyugdíjrendszerbe visszalépett tagjának járó tagi kifizetést - közölte pénteken a kassza.
Az újraszámítás a közlemény szerint azon átlépő tagoknál szükséges, akik korábban többször magánnyugdíjpénztárat váltottak, és az átadó pénztáraktól - a kifizetés kezdő időpontjáig - nem érkezett meg a reálhozam kiszámítására vonatkozó adatszolgáltatás. Közöttük sok olyan tag is van, akiknél olyan alacsony összegről van szó, amely nem képezte adatszolgáltatás tárgyát, így az átadó pénztár sem hibázott - mutat rá a közlemény. A hatályos jogszabályok az említett esetekre nem tartalmaztak rendelkezéseket, és egyéb "útmutató" sem állt rendelkezésre a számítások elvégzéséhez, ezért a kassza a meglévő információk alapján tudta a tagi kifizetéseket kikalkulálni. Az újraszámítás és az e miatti időbeli csúszás csak az említett tagokat érinti, a többi, mintegy 730 ezer visszalépő pénztártagnak járó kifizetéseket az OTP Magánnyugdíjpénztár az előzetesen jelzetteknek, és a jogszabályi előírásoknak megfelelően teljesíti - áll a közleményben. 

A Pénzügyi Szervezetek Állami Felügyelete (PSZÁF) négy magánnyugdíjpénztárat - Allianz, Budapest, ING, OTP - csütörtökön közzétett határozataiban arra kötelezett, hogy 15 napon belül számítsák újra a tagi kifizetéseket azoknál, akik korábban más pénztárakból léptek át, onnan nyugdíjcélú megtakarítást vittek át, ám az átadó pénztárak a hozamgarantált tőke feletti összeg (reálhozam) számításához annak idején nulla forint tagdíjról, tagdíj-kiegészítésről szolgáltattak információt. A kifizetések újraszámolása mintegy 1500 volt pénztártagot érint.
reálhozam OTP magánnyugdíjpénztár magánnyugdíjpénztár